দো ফসলি জমি এই গাঁয়ের। ধান হয়, আলু হয়। অথচ সরকারের জোর জবরদস্তি — এসব না কি বাঁজা জমি। এখানে মোটরগাড়ির কারখানা হবে। ফসলি জমির বুক খামচে তৈরী হবে ওই কারখানা। আর তাহলেই না কি ভুতোদের জীবন সুখে সুখে ভরে যাবে। অতিবৃষ্টি অনাবৃষ্টির সাথে লড়তে হবে না। না রইবে বাঁশ, না বাজবে বাঁশুরি! কিন্তু জন্মইস্তক যারা জমির ধুলোবালি মেখে লালিত পালিত, তারা কি না ক্ষেতিবাড়ি ছেড়ে হবে কলকারখানার কেজো পুতুল! মাটির স্পর্শ, ফসলের গন্ধ থেকে দূরে সরে থাকতে পারে কি চাষারা?